Broj: 711-I-358-M-47/23-02-24

Zagreb, 20. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Josipa Stojića,** **člana Uprave - direktora trgovačkog društva PODUZETNIČKI CENTAR PROLOŽAC d.o.o. za razvoj poduzetništva**, za davanjem mišljenja Povjerenstva, na 205. sjednici, održanoj 20. veljače 2023., daje sljedeće:

**MIŠLJENJE**

1. **Na temelju članka 17. stavka 2. ZSSI-a obveznik** **Josip Stojić,** **član Uprave - direktor trgovačkog društva PODUZETNIČKI CENTAR PROLOŽAC d.o.o. može istovremeno uz profesionalno obnašanje navedene dužnosti privremeno i povremeno obavljati poslove** **računovođe, izrade poslovnih planova te pripreme natječaja do 8 sati tjedno u društvu u privatnom vlasništvu, ako opseg i kontinuitet obavljanja navedenih poslova ne predstavlja obavljanje drugih poslova u smislu redovitog i stalnog zanimanja.**
2. **Prilikom podnošenja imovinske kartice obveznik Josip Stojić dužan je prijaviti Povjerenstvu primitke stečene na temelju obavljenih poslova iz točke I. ovoga mišljenja.**
3. **Obveznik Josip Stojić, član Uprave - direktor trgovačkog društva PODUZETNIČKI CENTAR PROLOŽAC d.o.o. za razvoj poduzetništva, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene dužnosti zabranjene člankom 7. točkom d) ZSSI-a.**
4. **Ukoliko bi obveznik, uz dužnost člana uprave-direktora trgovačkog društva PODUZETNIČKI CENTAR PROLOŽAC d.o.o., kao zaposlenik navedenog društva obavljao druge poslove u trajanju od 8 do 10 sati tjedno te bi isti bili navedeni u njegovom ugovoru o radu, mogao bi temeljem obavljanja ovih poslova ostvarivati primitke iz točke III. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja Povjerenstva podnio je Josip Stojić, član Uprave - direktor trgovačkog društva PODUZETNIČKI CENTAR PROLOŽAC d.o.o. za razvoj poduzetništva. U knjigama ulazne pošte Povjerenstva zahtjev je zaprimljen 13. veljače 2023. pod poslovnim brojem 711-U-2958-M-47/23-01-1, povodom kojeg se vodi predmet broj M-47/23.

Člankom 3. stavkom 1. točkom 40. ZSSI-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Uvidom u sudski registar Trgovačkog suda u Splitu utvrđeno je da je pod brojem MBS: 060389507 upisano trgovačko društvo PODUZETNIČKI CENTAR PROLOŽAC d.o.o. za razvoj poduzetništva te da je jedini osnivač navedenog trgovačkog društva Općina Donji Proložac, a uvidom u Registar kojeg ustrojava i vodi Povjerenstvo utvrđeno je da je Josip Stojić direktor navedenog društva od 25. prosinca 2021.g. te je stoga isti obvezan postupati sukladno odredbama ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu za davanjem mišljenja obveznik navodi da je 2016.g. otvorio privatnu tvrtku, te da je 2018.g. postao direktor tvrtke u vlasništvu jedinice lokalne samouprave, koju dužnost obnaša profesionalno. Također, navodi da je proveden natječaj i da bi 01. ožujka 2023.g na dužnost u privatnoj tvrtki trebao stupiti novi direktor. Nadalje navodi da je u obje tvrtke osim direktorskih poslova do sada obavljao i druge poslove, npr. u privatnoj tvrtki zaposlen je 1 sat dnevno, a radi poslove računovođe te poslove izrade poslovnih planova i priprema natječaja, dok u tvrtki u vlasništvu jedinice lokalne samouprave obavlja poslove računovođe, pripreme projekata građanima u jedinici lokalne. Zaključno je postavio upite, kada se 01.ožujka 2023.g. druga osoba zaposli kao direktor u privatnoj tvrtki, hoće li se obveznik moći zaposliti u privatnoj tvrtki kao računovođa ili projekt manager i ostvarivati neto plaću po tom zaposlenju, a da istodobno ostane direktor u trgovačkom društvu u vlasništvu jedinice lokalne samouprave, može li u privatnoj tvrtki ostvarivati neoporezive bonuse na plaću, nagrade, neoporezivi primitak prehrane, neoporezivi regres, neoporezivu božićnicu i uskrsnicu i može li kao vlasnik tvrtke privatna tvrtka isplaćivati dividendu, te može li u tvrtki u vlasništvu jedinice lokalne samouprave osim neto plaće primati neoporezive primitke regresa, božićnice i uskrsnice.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 4. ZSSI-a obveznici su obvezni prijaviti Povjerenstvu primitke iz stavaka 2. i 3. toga članka.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Povjerenstvo temeljem navedenog zaključuje da obveznik Josip Stojić, član Uprave -direktor trgovačkog društva PODUZETNIČKI CENTAR PROLOŽAC d.o.o. za razvoj poduzetništva, može istovremeno uz profesionalno obnašanje navedene dužnosti privremeno i povremeno obavljati poslove računovođe te izrade poslovnih planova te priprema natječaja do 8 sati tjedno u tvrtki u privatnom vlasništvu, odnosno ako opseg i kontinuitet obavljanja navedenih poslova ne predstavlja obavljanje drugih poslova u smislu redovitog i stalnog zanimanja, dok bi u slučaju obavljanja drugih poslova u smislu redovitog i stalnog zanimanja uz profesionalno obnašanje dužnosti direktora društva PODUZETNIČKI CENTAR PROLOŽAC d.o.o. za razvoj poduzetništva bio dužan pribaviti prethodno odobrenje Povjerenstva iz članka 17. stavka 2. ZSSI-a.

Obveznik je prilikom podnošenja imovinske kartice dužan prijaviti Povjerenstvu primitke stečene na temelju obavljenih gore navedenih poslova, te s naslova obavljanja drugih poslova kao zaposlenik društva u privatnom vlasništvu može ostvarivati regres i druge primitke, jer ih ne bi primao kao obveznik ZSSI-a, pri čemu mu se ukazuje da je dužan prenijeti upravljačka prava koja proizlaze iz vlasništva u udjelu trgovačkog društva na drugu osobu, ukoliko je osobni vlasnik udjela od 5% ili više u privatnom trgovačkom društvu, sukladno članku 19. stavku 1. ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga, obveznik Josip Stojić kao član uprave - direktor trgovačkog društva u vlasništvu jedinice lokalne samouprave koji prima plaću, ne može uz plaću za obnašanje navedene javne dužnosti primati i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, ako bi obveznik pored obavljanja poslova direktora obavljao druge poslove u trajanju od 8 do 10 sati tjedno te bi isti bili navedeni u njegovom ugovoru o radu, mogao bi temeljem obavljanja tih poslova ostvarivati navedene primitke, jer se tada ne bi radilo o zabranjenoj dodatnoj naknadi za poslove obnašanja javne dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Josip Stojić, elektroničkom dostavom
2. Objava na internetskoj stranici Povjerenstva
3. Pismohrana